# bhakti-ratnāvalī

## śrī-viṣṇu-purī-saṅkalitā

Vishnu Puri wrote a Kāntimālā commentary to these verses, but unfortunately, it is not as yet available to me. I used (ed.) Pandey and Awasthi (Varanasi:Chaukhamba Surbharati Prakashan, 1975).

jayati jana-nivāso devakī-janma-vādo

yadu-vara-pariṣat svair dorbhir asyann adharmam |

sthira-cara-vṛjina-ghnaḥ su-smita- śrī-mukhena

vraja-pura-vanitānāṁ vardhayan kāma-devam ||1||

||10.90.48||

yat-kīrtanaṁ yat-smaraṇaṁ yad-īkṣaṇaṁ

yad-vandanaṁ yac-chravaṇaṁ yad-arhaṇam |

lokasya sadyo vidhunoti kalmaṣaṁ

tasmai subhadra-śravase namo namaḥ ||2||

||2.4.15||

bhūyo namaḥ sad-vṛjina-cchide’satām

asambhavāyākhila-sattva-mūrtaye |

puṁsāṁ punaḥ pāramahaṁsya āśrame

vyavasthitānām anumṛgya-dāśuṣe ||3||

||2.4.13||

śriyaḥ patir yajña-patiḥ prajā-patir

dhiyāṁ patir loka-patir dharā-patiḥ |

patir gatiś cāndhaka-vṛṣṇi-sātvatāṁ

prasīdatāṁ me bhagavān satāṁ patiḥ ||4||

||2.4.20||

yaḥ svānubhāvam akhila-śruti-sāram ekam

adhyātma-dīpam atititīrṣatāṁ tamo’ndham |

saṁsāriṇāṁ karuṇayāha purāṇa-guhyaṁ

taṁ vyāsa-sūnum upayāmi guruṁ munīnām ||5||

||1.2.3||

dūrān niśamya mahmānam upetya pārśvam

antaḥ praviśya śubha-bhāgavatāmṛtābdheḥ |

paśyāmi kṛṣṇa-karuṇāñjana-nirmalena

hṛl-locanena bhagavad-bhajanaṁ hi sāram ||6||

tad idam atimahārghaṁ bhakti-ratnaṁ murārer

aham adhika-sayatnaḥ prītaye vaiṣṇavānām |

hṛdi gata-jagadīśādeśam āsādya mādyan

nidhi-varam iva tasmād vāridher uddharāmi ||7||

kaṇṭhe kṛtā kulam aśeṣam alaṅkaroti

veśma-sthitā nikhilam eva tamo’pahanti |

tām ujjvalāṁ guṇavatīṁ jagadīśa-bhakti-

ratnāvalīṁ sukṛtinaḥ pariśīlayantu ||8||

nikhila-bhāgavata-śravaṇālasā

bahu-kathābhir athānavakāśinaḥ |

ayam ayaṁ nanu tān anu sārthako

bhavatu viṣṇu-purī-granthana-grahaḥ ||9||

sa vai puṁsāṁ paro dharmo yato bhaktir adhokṣaje |

ahaituky apratihatā yayātmā suprasīdati ||10||

vāsudeve bhagavati bhakti-yogaḥ prayojitaḥ |

janayaty āśu vairāgyaṁ jñānaṁ ca yad ahaitukam ||11||

||1.2.6-7||

sattvaṁ rajas tama iti prakṛter guṇās tair

parama-puruṣa eka ihāsya dhatte |

sthity-ādaye hari-viriñci-hareti saṁjñāḥ

śreyāṁsi tatra khalu sattva-tanor nṝṇāṁ syuḥ ||12||

||1.2.23||

ato vai kavayo nityaṁ bhaktiṁ paramayā mudā |

vāsudeve bhagavati kurvanty ātma-prasādanīm ||13||

mumukṣavo ghora-rūpān hitvā bhūta-patīn atha |

nārāyaṇa-kalāḥ śāntā bhajanti hy anasūyavaḥ ||14||

||1.2.26-27||

akāmaḥ sarva-kāmo vā mokṣa-kāma udāra-dhīḥ |

tīvreṇa bhakti-yogena yajeta puruṣaṁ param ||15||

||2.3.10||

vāsudeva-parā vedā vāsudeva-parā makhāḥ |

vāsudeva-parā yoga vāsudeva-parāḥ kriyāḥ ||16||

vāsudeva-paraṁ jñānaṁ vāsudeva-paraṁ tapaḥ |

vāsudeva-paro dharmo vāsudeva-parā gatiḥ ||17||

||1.2.28-29||

yamādibhir yoga-pathaiḥ kāma-lobha-hato muhuḥ |

mukunda-sevayā yadvat tathātmāddhā na śāmyati ||18||

||1.6.36||

bhakti-yogena manasi samyak praṇihite’male |

apaśyat puruṣaṁ pūrṇaṁ māyāṁ ca tad-apāśrayam ||19||

||1.7.4||

devānāṁ guṇa-liṅgānām ānuśravika-karmaṇām |

sattva evaika-manaso vṛttiḥ svābhāvikī tu yā ||20||

animittā bhāgavatī bhaktiḥ siddher garīyasī |

jarayaty āśu yā kośaṁ nigīrṇam analo yathā ||21||

||3.25.32-33||

naikātmatāṁ me spṛhayanti kecin

mat-pāda-sevābhiratā mad-īhāḥ |

ye’nyonyato bhāgavatāḥ prasajya

sabhājayante mama pauruṣāṇi ||22||

||3.25.34||

paśyanti te me rucirāṇy amba santaḥ

prasanna-vaktrāruṇa-locanāni |

rūpāṇi divyāni vara-pradāni

sākaṁ vācaṁ spṛhaṇīyāṁ vadanti ||23||

||3.25.35||

tair darśanīyāvayavair udāra-

vilāsa-hāsekṣita-vāma-sūktaiḥ |

hṛtātmano hṛta-prāṇāṁś ca bhaktir

anicchato me gatim aṇvīṁ prayuṅkte ||24||

||3.25.36||

atho vibhūtiṁ mama māyāvinas tām

aiśvaryam aṣṭāṅgam anupravṛttam |

śriyaṁ bhāgavatīṁ vāspṛhayanti bhadrāṁ

parasya me te’śnuvate tu loke ||25||

||3.25.37||

na karhicin mat-parāḥ śānta-rūpe

naṅkṣyanti no me’nimiṣo leḍhi hetiḥ |

yeṣām ahaṁ priya ātmā sutaś ca

sakhā guruḥ suhṛdo daivam iṣṭam ||26||

||3.25.38||

imaṁ lokaṁ tathaivāmum ātmānam ubhayāyinam |

ātmānam anu ye ceha ye rāyaḥ paśavo gṛhāḥ ||27||

visṛjya sarvān anyāṁś ca mām evaṁ viśvato-mukham |

bhajanty ananyayā bhaktyā tān mṛtyor atipāraye ||28||

nānyatra mad bhagavataḥ pradhāna-puruṣeśvarāt |

ātmanaḥ sarva-bhūtānāṁ bhayaṁ tīvraṁ nivartate ||29||

mad-bhayād vāti vāto’yaṁ sūryas tapati mad-bhayāt |

varṣatīndro dahaty agnir mṛtyuś carati mad-bhayāt ||30||

||3.25.39-42||

tam eva vatsāśraya bhṛtya-vatsalaṁ

mumukṣubhir mṛgya-padābja-paddhatim |

ananya-bhāve nija-dharma-bhāvite

manasy avasthāpya bhajasva pūruṣam ||31||

||4.8.22||

nānyaṁ tataḥ padma-palāśa-locanād

duḥkha-cchidaṁ te mṛgayāmi kañcana |

yo mṛgyate hasta-gṛhīta-padmayā

śriyetarair aṅga vimṛgyamāṇayā ||32||

||4.8.23||

athābhaje tvākhila-pūruṣottamaṁ

guṇālayaṁ padma-kareva lālasaḥ |

apy āvayor eka-pati-spṛdhoḥ kalir

na syāt kṛta-tvac-caraṇaika-tānayoḥ ||33||

||4.20.27||

jagaj-jananyāṁ jagad-īśa vaiśasaṁ

syād eva yat-karmaṇi naḥ samīhitam |

karoṣi phalgv apy uru dīna-vatsalaḥ

sva eva dhiṣṇye’bhiratasya kiṁ tayā ||34||

||4.20.28||

yaḥ paraṁ raṁhasaḥ sākṣāt tri-guṇāj jīva-saṁjñitāt |

bhagavantaṁ vāsudevaṁ prapannaḥ sa priyo hi me ||35||

||4.24.28||

atha bhāgavatā yūyaṁ priyāḥ stha bhagavān yathā |

na mad bhāgavatānāṁ ca preyān anyo’sti karhicit ||36||

||4.24.30||

tat karma hari-toṣaṁ yat sā vidyā tan-matir yayā |

harir deha-bhṛtām ātmā svayaṁ prakṛtir īśvaraḥ ||37||

||4.29.50||

yasyāsti bhaktir bhagavaty akiñcanā

sarvair guṇais tatra samāsate surāḥ |

harāv abhaktasya kuto mahad-guṇā

manorathenāsati dhāvato bahiḥ ||38||

||5.18.12||

harir hi sākṣād bhagavān śarīriṇām

ātmā jhaṣāṇām iva toyam īpsitam |

hitvā mahāṁs taṁ yadi sajjate gṛhe

tadā mahattvaṁ vayasā dampatīnām ||39||

||5.18.13||

sa vai patiḥ syād akutobhayaḥ svayaṁ

samantataḥ pāti bhayāturaṁ janam |

sa eka evetarathā mitho bhayaṁ

naivātmalābhād adhi manyate param ||40||

||5.18.20||

suro’suro vāpy atha vānaro naraḥ

sarvātmanā yaḥ sukṛtajñam uttamam |

bhajeta rāmaṁ manujākṛtiṁ hariṁ

ya uttarān anayat kosalān divam iti ||41||

||5.19.8||

na janma nūnaṁ mahato na saubhagaṁ

na vāṅ na buddhir nākṛtis toṣa-hetuḥ |

tair yad visṛṣṭān api no vanaukasaś

cakāra sakhye bata lakṣmaṇāgrajaḥ ||42||

||5.19.7||

satyaṁ diśaty arthitam arthito nṛṇāṁ

naivārthado yat punar arthitā yataḥ |

svayaṁ vidhatte bhajatām anicchatām

icchāpidhānaṁ nija-pāda-pallavam ||43||

||5.19.27||

tat sādhu manye’sura-varya dehināṁ

sadā samudvigna-dhiyām asad-grahāt |

hitvātma-pātaṁ gṛham andha-kūpaṁ

vanaṁ gato yad dharim āśrayeta ||44||

||7.5.5||

etāvān eva loke’smin puṁsāṁ dharmaḥ paraḥ smṛtaḥ |

bhakti-yogo bhagavati tan-nāma-grahaṇādibhiḥ ||45||

||6.3.22||

avismitaṁ taṁ paripūrṇa-kāmaṁ

svenaiva lābhena samaṁ praśāntam |

vinopasarpaty aparaṁ hi bāliśaḥ

śva-lāṅgulenātititarti sindhum ||46||

||6.9.22||

nārāyaṇa-parāḥ sarve na kutaścana bibhyati |

svargāpavarga-narakeṣv api tulyārtha-darśinaḥ ||47||

||6.17.28||

vāsudeve bhagavati bhaktim udvahatāṁ nṛṇām |

jñāna-vairāgya-vīryāṇāṁ na hi kaścid vyapāśrayaḥ ||48||

||6.17.31||

matir na kṛṣṇe parataḥ svato vā

mitho’bhipadyeta gṛha-vratānām |

adānta-gobhir viśatāṁ tamisraṁ

punaḥ punaś carvita-carvaṇānām ||49||

||7.5.30||

na te viduḥ svārtha-gatiṁ hi viṣṇuṁ

durāśayā ye bahir-artha-māninaḥ |

andhā yathāndhair upanīyamānās

te’pīśa-tantryām uru-dāmni baddhāḥ ||50||

||7.5.31||

kaumāra ācaret prājño dharmān bhāgavatān iha |

durlabhaṁ mānuṣaṁ janma tad apy adhruvam arthadam ||51||

||7.6.1||

na hy acyutaṁ prīṇayato bahv-āyāso’surātmajāḥ |

ātmatvāt sarva-bhūtānāṁ siddhatvād iha sarvataḥ ||52||

||7.6.19||

ko’ti-prayāso’sura-bālakā harer

upāsane sve hṛdi chidravat sataḥ |

svasyātmanaḥ sakhyur aśeṣa-dehināṁ

sāmānyataḥ kiṁ viṣayopapādanaiḥ ||53||

||7.7.38||

rāyaḥ kalatraṁ paśavaḥ sutādayo

gṛhā mahī kuñjara-kośa-bhūtayaḥ |

sarve’rtha-kāmāḥ kṣaṇa-bhaṅgurāyuṣaḥ

kurvanti martyasya kiyat priyaṁ calāḥ ||54||

||7.7.39||

evaṁ hi lokāḥ kratubhiḥ kṛtā amī

kṣayiṣṇavaḥ sātiśayā na nirmalāḥ |

tasmād adṛṣṭa-śruta-dūṣaṇaṁ paraṁ

bhaktyoktayeśaṁ bhajatātma-labdhaye ||55||

||7.7.40||

tasmād arthāś ca kāmāś ca dharmāś ca yad-apāśrayāḥ |

bhajatānīhayātmānam anīhaṁ harim īśvaram ||56||

||7.7.48||

nālaṁ dvijatvaṁ devatvam ṛṣitvaṁ vāsurātmajāḥ |

prīṇanāya mukundasya na vṛttaṁ na bahu-jñatā ||57||

na dānaṁ na tapo nejyā na śaucaṁ na vratāni ca |

prīyate’malayā bhaktyā harir anyad viḍambanam ||58||

||7.7.51-52||

manye dhanābhijana-rūpa-tapaḥ-śrutaujas-

tejaḥ-prabhāva-bala-pauruṣa-buddhi-yogāḥ |

nārādhanāya hi bhavanti parasya puṁso

bhaktyā tutoṣa bhagavān gaja-yūtha-pāya ||59||

||7.9.9||

citraṁ tavehitam aho’mita-yogamāyā-

līlā-visṛṣṭa-bhuvanasya viśāradasya |

sarvātmanaḥ samadṛśo’viṣamaḥ svabhāvo

bhakta-priyo yad asi kalpataru-svabhāvaḥ ||60||

||8.23.8||

sva-mātuḥ svinna-gātrāyā visrasta-kabara-srajaḥ |

dṛṣṭvā pariśramaṁ kṛṣṇaḥ kṛpayāsīt sva-bandhane ||61||

evaṁ sandarśitā hy aṅga hariṇā bhṛtya-vaśyatā |

sva-vaśenāpi kṛṣṇena yasyedaṁ seśvaraṁ vaśe ||62||

nemaṁ viriñco na bhavo na śrīr apy aṅga-saṁśrayā |

prasādaṁ lebhire gopī yat tat prāpa vimuktidāt ||63||

nāyaṁ sukhāpo bhagavān dehināṁ gopikā-sutaḥ |

jñānināṁ cātma-bhūtānāṁ yathā bhaktimatām iha ||64||

||10.9.18-21||

śreyaḥ-sṛtiṁ bhaktim udasya te vibho

kliśyanti ye kevala-bodha-labdhaye |

teṣām asau kleśala eva śiṣyate

nānyad yathā sthūla-tuṣāvaghātinām ||65||

||10.14.4||

pureha bhūman bahavo’pi yoginas

tvad-arpitehā nija-karma-labdhayā |

vibudhya bhaktyaiva kathopanītayā

prapedire’ñjo’cyuta te gatiṁ parām ||66||

||10.14.5||

tasmin bhavantāv akhilātma-hetau

nārāyaṇe kāraṇa-martya-mūrtau |

bhāvaṁ vidhattāṁ nitarāṁ mahātman

kiṁ vāvaśiṣṭaṁ yuvayoḥ su-kṛtyam ||67||

||10.46.33||

dāna-vrāta-tapo-homa- japa-svādhyāya-saṁyamaiḥ |

śreyobhir vividhaiś cānyaiḥ kṛṣṇe bhaktir hi sādhyate ||68||

||10.47.24||

kvemāḥ striyo vana-carīr vyabhicāra-duṣṭāḥ

kṛṣṇe kva caiṣa paramātmani rūṭha-bhāvaḥ |

nanv īśvaro’nubhajato’viduṣo’pi sākṣāc

chreyas tanoty agada-rāja ivopayuktaḥ ||69||

||10.47.59||

nāyaṁ śriyo’ṅga u nitānta-rateḥ prasādaḥ

svar-yoṣitāṁ nalina-gandha-rucāṁ kuto’nyāḥ |

rāsotsave’sya bhuja-daṇḍa-gṛhīta-kaṇṭha-

labdhāśiṣāṁ ya udagād vraja-vallabhīnām ||70||

||10.47.60||

āsām aho caraṇa-reṇu-juṣām ahaṁ syāṁ

vṛndāvane kim api gulma-latauṣadhīnām |

yā dustyajaṁ sva-janam ārya-pathaṁ ca hitvā

bhejur mukunda-padavīṁ śrutibhir vimṛgyām ||71||

||10.47.61||

na brahmaṇaḥ sva-para-bheda-matis tava syāt

sarvātmanaḥ sama-dṛśaḥ sva-sukhānubhūteḥ |

saṁsevatāṁ sura-taror iva te prasādaḥ

sevānurūpam udayo na viparyayo’tra ||72||

||10.72.6||

mayi bhaktir hi bhūtānām amṛtatvāya kalpate |

diṣṭyā yad āsīn mat-sneho bhavatīnāṁ mad-āpanaḥ ||73||

||10.82.44||

ye vai bhagavatā proktā upāyā hy ātma-labdhaye |

añjaḥ puṁsām aviduṣāṁ viddhi bhāgavatān hi tān ||74||

yān āsthāya naro rājan na pramādyeta karhicit |

dhāvan nimīlya vā netre na skhalen na pated iha ||75||

||11.2.34-35||

kāyena vācā manasendriyair vā

buddhyātmanā vānusṛta-svabhāvāt |

karoti yad yat sakalaṁ parasmai

nārāyaṇāyeti samarpayet tat ||76||

||11.2.36||

iṣṭaṁ dattaṁ tapo japtaṁ vṛttaṁ yac cātmanaḥ priyam |

dārān sutān gṛhān prāṇān yat parasmai nivedanam ||77||

||11.3.28||

bhayaṁ dvitīyābhiniveśataḥ syād

īśād apetasya viparyayo’smṛtiḥ |

tan-māyayāto budha ābhajet taṁ

bhaktyaikayeśaṁ guru-devatātmā ||78||

||11.2.37||

tvāṁ sevatāṁ sura-kṛtā bahavo’ntarāyāḥ

svauko vilaṅghya paramaṁ vrajatāṁ padaṁ te |

nānyasya barhiṣi balīn dadataḥ sva-bhāgān

dhatte padaṁ tvam avitā yadi vighna-mūrdhni ||79||

||11.4.10||

mukha-bāhūru-pādebhyaḥ puruṣasyāśramaiḥ saha |

catvāro jajñire varṇā guṇair viprādayaḥ pṛthak ||80||

ya eṣāṁ puruṣaṁ sākṣād ātma-prabhavam īśvaram |

na bhajanty avajānanti sthānād bhraṣṭāḥ patanty adhaḥ ||81||

||11.5.2-3||

ghore kali-yuge prāpte sarva-dharma-vivarjite |

vāsudeva-parā martyās te kṛtārthā na saṁśayaḥ ||82||

saṁsāra-kūpe patitaṁ viṣayair muṣitekṣaṇam |

grastaṁ kālāhinātmānaṁ ko’nyas trātum adhīśvaraḥ ||83||

||11.8.41||

bādhyamāno’pi mad-bhakto viṣayair ajitendriyaḥ |

prāyaḥ pragalbhayā bhaktyā viṣayair nābhibhūyate ||84||

||11.14.18||

puṁścalyāpahṛtaṁ cittaṁ ko nv anyo mocituṁ prabhuḥ |

ātmārāmeśvaram ṛte bhagavantam adhokṣajam ||85||

||11.26.15||

bhaktyoddhavānapāyinyā sarva-loka-maheśvaram |

sarvotpatty-apyayaṁ brahma kāraṇaṁ mopayāti saḥ ||86||

||11.18.45||

yathāgniḥ su-samṛddhārciḥ karoty edhāṁsi bhasmasāt |

tathā mad-viṣayā bhaktir uddhavaināṁsi kṛtsnaśaḥ ||87||

na sādhayati māṁ yogo na sāṅkhyaṁ dharma uddhava |

na svādhyāyas tapas tyāgo yathā bhaktir mamorjitā ||88||

bhaktyāham ekayā grāhyaḥ śraddhayātmā priyaḥ satām |

bhaktiḥ punāti man-niṣṭhā śva-pākān api sambhavāt ||89||

dharmaḥ satya-dayopeto vidyā vā tapasānvitā |

mad-bhaktyāpetam ātmānaṁ na samyak prapunāti hi ||90||

kathaṁ vinā roma-harṣaṁ dravatā cetasā vinā |

vinānandāśru-kalayā śudhyed bhaktyā vināśayaḥ ||91||

||11.14.19-23||

vāg gadgadā dravate yasya cittaṁ

rudaty abhīkṣṇaṁ hasati kvacic ca |

vilajja udgāyati nṛtyate ca

mad-bhakti-yukto bhuvanaṁ punāti ||92||

||11.14.24||

yathāgninā hema malaṁ jahāti

dhmātaṁ punaḥ svaṁ bhajate ca rūpam |

ātmā ca karmānuśayaṁ vidhūya

mad-bhakti-yogena bhajaty atho mām ||93||

||11.14.25||

varam ekaṁ vṛṇe’thāpi pūrṇāt kāmābhivarṣaṇāt |

bhagavaty acyutāṁ bhaktiṁ tat-pareṣu tathā tvayi ||94||

||12.10.34||

tathāpare cātma-samādhi-yoga-

balena jitvā prakṛtiṁ baliṣṭhām |

tvām eva dhīrāḥ puruṣaṁ viśanti

teṣāṁ śramaḥ syān na tu sevayā te ||95||

||3.5.46||

ahny āpṛtārta-karaṇā niśi niḥśayānā

nānā-manoratha-dhiyā kṣaṇa-bhagna-nidrāḥ |

daivāhatārtha-racanā ṛṣayo’pi deva

yuṣmat-prasaṅga-vimukhā iha saṁsaranti ||96||

||3.9.10||

ye’bhyarthitām api ca no nṛ-gatiṁ prapannā

jñānaṁ ca tattva-viṣayaṁ saha-dharmaṁ yatra |

nārādhanaṁ bhagavato vitaranty amuṣya

sammohitā vitatayā bata māyayā te ||97||

||3.15.24||

viśvasya yaḥ sthiti-layodbhava-hetur ādyo

yogeśvarair api duratyaya-yogamāyaḥ |

kṣemaṁ vidhāsyati sa no bhagavāṁs tryadhīśas

tatrāsmadīya-vimṛśena kiyān ihārthaḥ ||98||

||3.16.37||

yadā yasyānugṛhṇāti bhagavān ātma-bhāvitaḥ |

sa jahāti matiṁ loke vede ca pariniṣṭhitām ||99||

||4.29.46||

śriyam anucaratīṁ tad-arthinaś ca

dvipada-patīn vibudhāṁś ca yat sva-pūrṇaḥ |

na bhajati nija-bhṛtya-varga-tantraḥ

katham amum udvisṛjet pumān kṛta-jñaḥ ||100||

||4.31.22||

rājan patir gurur alaṁ bhavatāṁ yadūnāṁ

daivaṁ priyaḥ kula-patiḥ kva ca kiṅkaro vaḥ |

astv evam aṅga bhagavān bhajatāṁ mukundo

muktiṁ dadāti karhicit sma na bhakti-yogam ||101||

||5.6.18||

sadhrīcīno hy ayaṁ loke panthāḥ kṣemo’kuto-bhayaḥ |

suśīlāḥ sādhavo yatra nārāyaṇa-parāyaṇāḥ ||102||

||6.1.17||

te deva-siddha-parigīta-pavitra-gāthā

ye sādhavaḥ samadṛśo bhagavat-prapannāḥ |

tān nopasīdata harer gadayābhiguptān

naiṣāṁ vayaṁ na ca vayaḥ prabhavāma daṇḍe ||103||

||6.3.27||

na tasya kaścid dayitaḥ suhṛttamo

na cāpriyo dveṣya upekṣya eva vā |

tathāpi bhaktān bhajate yathā tathā

sura-drumo yadvad upāśrito’rtha-daḥ ||104||

||10.38.22||

kevalena hi bhāvena gopyo gāvo nagā mṛgāḥ |

ye’nye mūṭha-dhiyo nāgāḥ siddhā mām īyur añjasā ||105||

||11.12.8||

bhajanti ye viṣṇum ananya-cetasas

tathaiva tat-karma-parāyaṇā narāḥ |

vinaṣṭa-rāgādi-vimatsarā narās

taranti saṁsāra-samudram āśrayam ||106||

naiṣkarmyam apy acyuta-bhāva-varjitaṁ

na śobhate jñānam alaṁ nirañjanam |

kutaḥ punaḥ śaśvad abhadram īśvare

na hy arpitaṁ karma yad apy anuttamam ||107||

||12.12.53||

ātmārāmāś ca munayo nirgranthā apy urukrame |

kurvanty ahaitukīṁ bhaktim ittham-bhūta-guṇo hariḥ ||108||

||1.7.10||

na nāka-pṛṣṭhaṁ na ca pārameṣṭhyaṁ

na sārva-bhaumaṁ na rasādhipatyam |

na yoga-siddhīr apunar-bhavaṁ vā

samañjasa tvā virahayya kāṅkṣe ||109||

||6.11.25||

tasmān mad-bhakti-yuktasya yogino vai mad-ātmanaḥ |

na jñānaṁ na ca vairāgyaṁ prāyaḥ śreyo bhaved iha ||110||

yat karmabhir yat tapasā jñāna-vairāgyataś ca yat |

yogena dāma-dharmeṇa śreyobhir itarair api ||111||

sarvaṁ mad-bhakti-yogena mad-bhakto labhate’ñjasā |

svargāpavargaṁ mad-dhāma kathañcid yadi vāñchati ||112||

na kiñcit sādhavo dhīrā bhaktā hy ekāntino mama |

vāñchanty api mayā dattaṁ kaivalyam apunar-bhavam ||113||

nairapekṣyaṁ paraṁ prāhur niḥśreyasam analpakam |

tasmān nirāśiṣo bhaktir nirapekṣasya me bhavet ||114||

na mayy ekānta-bhaktānāṁ guṇa-doṣodbhavā guṇāḥ |

sādhūnāṁ sama-cittānāṁ buddheḥ param upeyuṣām ||115||

evam etān mayā diṣṭān anutiṣṭhanti me pathaḥ |

kṣemaṁ vindanti mat-sthānaṁ yad brahma paramaṁ viduḥ ||116||

||11.20.31-37||

prathamaṁ viracanaṁ samāptam |

--o)0(o--

(2)

### atha dvitīyaṁ viracanam

satāṁ prasaṅgān mama vīrya-saṁvido

bhavanti hṛt-karṇa-rasāyanāḥ kathāḥ |

taj-joṣaṇād āśv apavarga-vartmani

śraddhā ratir bhaktir anukramiṣyati ||1||

||3.25.25||

sat-sevayādīrghayāpi jātā mayi dṛḍhā matiḥ |

hitvāvadyam imaṁ lokaṁ gantā maj-janatām asi ||2||

||1.6.24||

tulayāma lavenāpi na svargaṁ nāpunar-bhavam |

bhagavat-saṅgi-saṅgasya martyānāṁ kim utāśiṣaḥ ||3||

||1.18.13||

yat‑pāda‑saṁśrayāḥ sūta munayaḥ praśamāyanāḥ |

sadyaḥ punanty upaspṛṣṭāḥ svardhuny‑āpo’nusevayā ||4||

||1.1.15||

naṣṭa-prāyeṣv abhadreṣu nityaṁ bhāgavata-sevayā |

bhagavaty uttama-śloke bhaktir bhavati naiṣṭhikī ||5||

||1.2.18||

aho vayaṁ janma-bhṛto’dya hāsma

vṛddhānuvṛttyāpi viloma-jātāḥ |

dauṣkulyam ādhiṁ vidhunoti śīghraṁ

mahattamānām abhidhāna-yogaḥ ||6||

||1.18.18||

yeṣāṁ saṁsmaraṇāt puṁsāṁ sadyaḥ śuddhyanti vai gṛhāḥ |

kiṁ punar darśana-sparśa- pāda-śaucāsanādibhiḥ ||7||

||1.19.33||

durāpā hy alpa-tapasaḥ sevā vaikuṇṭha-vartmasu |

yatropagīyate nityaṁ deva-devo janārdanaḥ ||8||

||3.7.20||

yat-sevayā bhagavataḥ kūṭa-sthasya madhu-dviṣaḥ |

rati-rāso bhavet tīvraḥ pādayor vyasanārdanaḥ ||9||

||3.7.19||

prasaṅgam ajaraṁ pāśam ātmanaḥ kavayo viduḥ |

sa eva sādhuṣu kṛto mokṣa-dvāram apāvṛtam ||10||

titikṣavaḥ kāruṇikāḥ suhṛdaḥ sarva-dehinām |

ajāta-śatravaḥ śāntāḥ sādhavaḥ sādhu-bhūṣaṇāḥ ||11||

mayy ananyena bhāvena bhaktiṁ kurvanti ye dṛḍhām |

mat-kṛte tyakta-karmāṇas tyakta-svajana-bāndhavāḥ ||12||

mad-āśrayāḥ kathā mṛṣṭāḥ śṛṇvanti kathayanti ca |

tapanti vividhās tāpā naitān mad-gata-cetasaḥ ||13||

ta ete sādhavaḥ sādhvi sarva-saṅga-vivarjitāḥ |

saṅgas teṣv atha te prārthyaḥ saṅga-doṣa-harā hi te ||14||

||3.25.20-24||

bhaktiṁ muhuḥ pravahatāṁ tvayi me prasaṅgo

bhūyād ananta mahatām amalāśayānām |

yenāñjasolbaṇam uru-vyasanaṁ bhavābdhiṁ

neṣye bhavad-guṇa-kathāmṛta-pāna-mattaḥ ||15||

||4.9.11||

te na smaranty atitarāṁ priyam īśa martyaṁ

ye cānv adaḥ suta-suhṛd-gṛha-vitta-dārāḥ |

ye tv abja-nābha bhavadīya-padāravinda-

saugandhya-lubdha-hṛdayeṣu kṛta-prasaṅgāḥ ||16||

||4.9.12||

teṣām ahaṁ pāda-saroja-reṇum

āryā vaheyādhi-kirīṭam āyuḥ |

yaṁ nityadā bibhrata āśu pāpaṁ

naśyaty amuṁ sarva-guṇā bhajanti ||17||

||4.21.43||

saṅgamaḥ khalu sādhūnām ubhayeṣāṁ ca sammataḥ |

yat-sambhāṣaṇa-sampraśnaḥ sarveṣāṁ vitanoti śam ||18||

||4.22.19||

athānaghāṅghres tava kīrti-tīrthayor

antar-bahiḥ-snāna-vidhūta-pāpmanām |

bhūteṣv anukrośa-susattva-śīlināṁ

syāt saṅgamo’nugraha eṣa nas tava ||19||

||4.24.58||

yatreḍyante kathā mṛṣṭās tṛṣṇāyāḥ praśamo yataḥ |

nirvairaṁ yatra bhūteṣu nodvego yatra kaścana ||20||

yatra nārāyaṇaḥ sākṣād bhagavān nyāsināṁ gatiḥ |

saṁstūyate sat-kathāsu mukta-saṅgaiḥ punaḥ punaḥ ||21||

teṣāṁ vicaratāṁ padbhyāṁ tīrthānāṁ pāvanecchayā |

bhītasya kiṁ na roceta tāvakānāṁ samāgamaḥ ||22||

||4.30.35-37||

mahat-sevāṁ dvāram āhur vimuktes

tamo-dvāraṁ yoṣitāṁ saṅgi-saṅgam |

mahāntas te sama-cittāḥ praśāntā

vimanyavaḥ suhṛdaḥ sādhavo ye ||23||

||5.5.2||

ye vā mayīśe kṛta-sauhṛdārthā

janeṣu dehambhara-vārtikeṣu |

gṛheṣu jāyātmaja-rātimatsu

na prīti-yuktā yāvad-arthāś ca loke ||24||

||5.5.3||

gurur na sa syāt sva-jano na sa syāt

pitā na sa syāj jananī na sā syāt |

daivaṁ na tat syān na patiś ca sa syān

na mocayed yaḥ samupeta-mṛtyum ||26||

||5.5.18||

māgāra-dārātmaja-vitta-bandhuṣu

saṅgo yadi syād bhagavat-priyeṣu naḥ |

yaḥ prāṇa-vṛttyā parituṣṭa ātmavān

siddhyaty adūrān na tathendriya-priyaḥ ||27||

||5.18.10||

aho nṛ-janmākhila-janma-śobhanaṁ

kiṁ janmabhis tv aparair apy amuṣmin |

na yad dhṛṣīkeśa-yaśaḥ-kṛtātmanāṁ

mahātmanāṁ vaḥ pracuraḥ samāgamaḥ ||28||

||5.13.21||

na hy adbhutaṁ tvac-caraṇābja-reṇubhir

hatāṁhaso bhaktir adhokṣaje’malā |

mauhūrtikād yasya samāgamāc ca me

dustarka-mūlo’pahato’vivekaḥ ||29||

||5.13.22||

naiṣāṁ matis tāvad urukramāṅghriṁ

spṛśaty anarthāpagamo yad-arthaḥ |

mahīyasāṁ pāda-rajo-'bhiṣekaṁ

niṣkiñcanānāṁ na vṛṇīta yāvat ||30||

||7.5.32||

rahūgaṇaitat tapasā na yāti

na cejyayā nirvapaṇād gṛhād vā |

na cchandasā naiva jalāgni-sūryair

vinā mahat-pāda-rajo-'bhiṣekam ||31||

||5.12.12||

tasmād amūs tanu-bhṛtām aham āśiṣo’jña

āyuḥ śriyaṁ vibhavam aindriyam āviriñcyāt |

necchāmi te vilulitān uruvikrameṇa

kālātmanopanaya māṁ nija-bhṛtya-pārśvam ||32||

||7.9.24||

evaṁ janaṁ nipatitaṁ prabhavāhi-kūpe

kāmābhikāmam anu yaḥ prapatan prasaṅgāt |

kṛtvātmasāt surarṣiṇā bhagavan gṛhītaḥ

so’haṁ kathaṁ nu visṛje tava bhṛtya-sevām ||33||

||7.9.28||

yat-saṅga-labdhaṁ nija-vīrya-vaibhavaṁ

tīrthaṁ muhuḥ saṁspṛśatāṁ hi mānasam |

haraty ajo’ntaḥ śrutibhir gato’ṅgajaṁ

ko vai na seveta mukunda-vikramam ||34||

||5.18.11||

ahaṁ bhakta-parādhīno hy asvatantra iva dvija |

sādhubhir grasta-hṛdayo bhaktair bhakta-jana-priyaḥ ||35||

nāham ātmānam āśāse mad-bhaktaiḥ sādhubhir vinā |

śriyaṁ cātyantikīṁ brahman yeṣāṁ gatir ahaṁ parā ||36||

ye dārāgāra-putrāpta- prāṇān vittam imaṁ param |

hitvā māṁ śaraṇaṁ yātāḥ kathaṁ tāṁs tyaktum utsahe ||37||

mayi nirbaddha-hṛdayāḥ sādhavaḥ sama-darśanāḥ |

vaśe kurvanti māṁ bhaktyā sat-striyaḥ sat-patiṁ yathā ||38||

mat-sevayā pratītaṁ te sālokyādi-catuṣṭayam |

necchanti sevayā pūrṇāḥ kuto’nyat kāla-viplutam ||39||

sādhavo hṛdayaṁ mahyaṁ sādhūnāṁ hṛdayaṁ tv aham |

mad-anyat te na jānanti nāhaṁ tebhyo manāg api ||40||

||9.4.63-68||

bhavad-vidhā mahā-bhāgā niṣevyā arha-sattamāḥ |

śreyas-kāmair nṛbhir nityaṁ devāḥ svārthā na sādhavaḥ ||41||

na hy am-mayāni tīrthāni na devā mṛc-chilā-mayāḥ |

te punanty uru-kālena darśanād eva sādhavaḥ ||42||

||10.48.30-1||

na hy am-mayāni tīrthāni na devā mṛc-chilā-mayāḥ |

te punanty uru-kālena darśanād eva sādhavaḥ ||43||

||10.84.11||

aho vayaṁ janma-bhṛto labdhaṁ kārtsnyena tat-phalam |

devānām api duṣprāpaṁ yad yogeśvara-darśanam ||44||

kiṁ svalpa-tapasāṁ nṝṇām arcāyāṁ deva-cakṣuṣām |

darśana-sparśana-praśna- prahva-pādārcanādikam ||45||

||10.84.9-10||

nāgnir na sūryo na ca candra-tārakā

na bhūr jalaṁ khaṁ śvasano’tha vāṅ manaḥ |

upāsitā bheda-kṛto haranty aghaṁ

vipaścito ghnanti muhūrta-sevayā ||46||

||10.84.12||

yasyātma-buddhiḥ kuṇape tri-dhātuke

sva-dhīḥ kalatrādiṣu bhauma ijya-dhīḥ |

yat-tīrtha-buddhiḥ salile na karhicij

janeṣv abhijñeṣu sa eva go-kharaḥ ||47||

||10.84.13||

sādhavo nyāsinaḥ śāntā brahmiṣṭhā loka-pāvanāḥ |

haranty aghaṁ te’ṅga-saṅgāt teṣv āste hy agha-bhid dhariḥ ||48||

||9.9.6||

bhūtānāṁ deva-caritaṁ duḥkhāya ca sukhāya ca |

sukhāyaiva hi sādhūnāṁ tvādṛśām acyutātmanām ||49||

||11.2.5||

bhajanti ye yathā devān devā api tathaiva tān |

chāyeva karma-sacivāḥ sādhavo dīna-vatsalāḥ ||50||

||11.2.6||

durlabho mānuṣo deho dehināṁ kṣaṇa-bhaṅguraḥ |

tatrāpi durlabhaṁ manye vaikuṇṭha-priya-darśanam ||51||

||11.2.29||

no rodhayati māṁ yogo na sāṅkhyaṁ dharma eva ca |

na svādhyāyas tapas tyāgo neṣṭā-pūrtaṁ na dakṣiṇā ||52||

vratāni yajñaś chandāṁsi tīrthāni niyamā yamāḥ |

yathāvarundhe sat-saṅgaḥ sarva-saṅgāpaho hi mām ||53||

sat-saṅgena hi daiteyā yātudhānā mṛgāḥ khagāḥ |

gandharvāpsaraso nāgāḥ siddhāś cāraṇa-guhyakāḥ ||54||

vidyādharā manuṣyeṣu vaiśyāḥ śūdrāḥ striyo’ntyajāḥ |

rajas-tamaḥ-prakṛtaya tasmiṁs tasmin yuge yuge ||55||

bahavo mat-padaṁ prāptās tvāṣṭra-kāyādhavādayaḥ |

vṛṣaparvā balir bāṇo mayaś cātha vibhīṣaṇaḥ ||56||

sugrīvo hanumān ṛkṣo gajo gṛdhro vaṇik-pathaḥ |

vyādhaḥ kubjā vraje gopyo yajña-patnyas tathāpare ||57||

te nādhīta-śruti-gaṇā nopāsita-mahat-tamāḥ |

avratātapta-tapaso mat-saṅgān mām upāgatāḥ ||58||

||11.12.1-7||

tato duḥsaṅgam utsṛjya satsu sajjeta buddhimān |

santa evāsya chindanti mano-vyāsaṅgam uktibhiḥ ||59||

||11.26.26||

yady asadbhiḥ pathi punaḥ śiśnodara-kṛtodyamaiḥ |

āsthito ramate jantus tamo viśati pūrvavat ||60||

satyaṁ śaucaṁ dayā maunaṁ buddhiḥ śrīr hrīr yaśaḥ kṣamā |

śamo damo bhagaś ceti yat-saṅgād yāti saṅkṣayam ||61||

teṣv aśānteṣu mūḍheṣu khaṇḍitātmasv asādhuṣu |

saṅgaṁ na kuryāc chocyeṣu yoṣit-krīḍā-mṛgeṣu ca ||62||

||3.32.32-4||

yathopaśrayamāṇasya bhagavantaṁ vibhāvasum |

śītaṁ bhayaṁ tamo’pyeti sādhūn saṁsevatas tathā ||63||

nimajjyonmajjatāṁ ghore bhavābdhau paramāyaṇam |

santo brahma-vidaḥ śāntā naur dṛṭhevāpsu majjatām ||64||

annaṁ hi prāṇināṁ prāṇa ārtānāṁ śaraṇaṁ tv aham |

dharmo vittaṁ nṛṇāṁ pretya santo’rvāg bibhyato’raṇam ||65||

santo diśanti cakṣūṁṣi bahir arkaḥ samutthitaḥ |

devatā bāndhavāḥ santaḥ santa ātmāham eva ca ||66||

||11.26.31-34||

dvitīyaṁ viracanaṁ samāptam |

--o)0(o--

(3)

### atha tṛtīyaṁ viracanam

śravaṇaṁ kīrtanaṁ viṣṇoḥ smaraṇaṁ pāda-sevanam |

arcanaṁ vandanaṁ dāsyaṁ sakhyam ātma-nivedanam ||1||

iti puṁsārpitā viṣṇau bhaktiś cen nava-lakṣaṇā |

kriyeta bhagavaty addhā tan manye’dhītam uttamam ||2||

||7.5.23-24||

sa vai manaḥ kṛṣṇa-padāravindayor

vacāṁsi vaikuṇṭha-guṇānuvarṇane |

karau harer mandira-mārjanādiṣu

śrutiṁ cakārācyuta-sat-kathodaye ||3||

mukunda-liṅgālaya-darśane dṛśau

tad-bhṛtya-gātra-sparśe’ṅga-saṅgamam |

ghrāṇaṁ ca tat-pāda-saroja-saurabhe

śrīmat-tulasyā rasanāṁ tad-arpite ||4||

pādau hareḥ kṣetra-padānusarpaṇe

śiro hṛṣīkeśa-padābhivandane |

kāmaṁ ca dāsye na tu kāma-kāmyayā

yathottamaśloka-janāśrayā ratiḥ ||5||

||9.4.18-20||

śravaṇaṁ kīrtanaṁ cāsya smaraṇaṁ mahatāṁ gateḥ |

sevejyāvanatir dāsyaṁ sakhyam ātma-samarpaṇam ||6||

||7.11.11||

śrutaḥ saṅkīrtito dhyātaḥ pūjitaś cādṛto’pi vā |

nṛṇāṁ dhunoti bhagavān hṛt-stho janmāyatāśubham ||7||

||12.3.46||

śṛṇvanti gāyanti gṛṇanty abhīkṣṇaśaḥ

smaranti nandanti tavehitaṁ janāḥ |

ta eva paśyanty acireṇa tāvakaṁ

bhava-pravāhoparamaṁ padāmbujam ||8||

||1.8.36||

ahaṁ hare tava pādaika-mūla-

dāsānudāso bhavitāsmi bhūyaḥ |

manaḥ smaretāsu-pater guṇāṁs te

gṛṇīta vāk karma karotu kāyaḥ ||9||

||6.11.24||

aśeṣa-saṅkleśa-śamaṁ vidhatte

guṇānuvāda-śravaṇaṁ murāreḥ |

kiṁ vā punas tac-caraṇāravinda-

parāga-sevā-ratir ātma-labdhā ||10||

||3.7.14||

nottamaśloka-vārtānāṁ juṣatāṁ tat-kathāmṛtam |

syāt sambhramo’nta-kāle’pi smaratāṁ tat-padāmbujam ||11||

||1.18.4||

martyas tayānusavam edhitayā mukunda-

śrīmat-kathā-śravaṇa-kīrtana-cintayaiti |

tad-dhāma dustara-kṛtānta-javāpavargaṁ

grāmād vanaṁ kṣiti-bhujo’pi yayur yad-arthāḥ ||12||

||10.90.50||

yānīha viśva-vilayodbhava-vṛtti-hetuḥ

karmāṇy ananya-viṣayāṇi hariś cakāra |

yas tv aṅga gāyati śṛṇoty anumodate vā

bhaktir bhaved bhagavati hy apavarga-mārge ||13||

||10.69.45||

kāmaṁ bhavaḥ sva-vṛjinair nirayeṣu naḥ stāc

ceto’livad yadi nu te padayo rameta |

vācaś ca nas tulasivad yadi te’ṅghri-śobhāḥ

pūryeta te guṇa-gaṇair yadi karṇa-randhraḥ ||14||

||3.15.49||

manaso vṛttayo naḥ syuḥ kṛṣṇa-pādāmbujāśrayāḥ |

vāco’bhidhāyinīr nāmnāṁ kāyas tat-prahvaṇādiṣu ||15||

||10.47.66||

śṛṇvatāṁ gṛṇatāṁ vīryāṇy uddāmāni harer muhuḥ |

yathā sujātayā bhaktyā śuddhyen nātmā vratādibhiḥ ||16||

||6.3.32||

yathā yathātmā parimṛjyate’sau

mat-puṇya-gāthā-śravaṇābhidhānaiḥ |

tathā tathā paśyati vastu sūkṣmaṁ

cakṣur yathaivāñjana-samprayuktam ||17||

||11.14.26||

śṛṇvataḥ śraddhayā nityaṁ gṛṇataś ca sva-ceṣṭitam |

kālena nātidīrgheṇa bhagavān viśate hṛdi ||18||

||2.8.4||

saṅkīrtyamāno bhagavān anantaḥ

śrutānubhāvo vyasanaṁ hi puṁsām |

praviśya cittaṁ vidhunoty aśeṣaṁ

yathā tamo’rko’bhram ivāti-vātaḥ ||19||

||12.12.48||

tasmād bhārata sarvātmā bhagavān īśvaro hariḥ |

śrotavyaḥ kīrtitavyaś ca smartavyaś cecchatābhayam ||20||

||2.1.5||

yā nirvṛtis tanu-bhṛtāṁ tava pāda-padma-

dhyānād bhavaj-jana-kathā-śravaṇena vā syāt |

sā brahmaṇi sva-mahimany api nātha mā bhūt

kiṁ tv antakāsi-lulitāt patatāṁ vimānāt ||21||

||4.9.10||

śṛṇvan su-bhadrāṇi rathāṅga-pāṇer

janmāni karmāṇi ca yāni loke |

gītāni nāmāni tad-arthakāni

gāyan vilajjo vicared asaṅgaḥ ||22||

||11.2.39||

na yatra śravaṇādīni rakṣo-ghnāni sva-karmasu |

kurvanti sātvatāṁ bhartur yātudhānyaś ca tatra hi ||23||

||10.6.3||

jihvā na vakti bhagavad-guṇa-nāmadheyaṁ |

cetaś ca na smarati tac-caraṇāravindam ||24||

||6.3.29||

bile batorukrama-vikramān ye

na śṛṇvataḥ karṇa-puṭe narasya |

jihvāsatī dārdurikeva sūta

na copagāyaty urugāya-gāthāḥ ||25||

||2.3.20||

bhāraḥ paraṁ paṭṭa-kirīṭa-juṣṭam

apy uttamāṅgaṁ na namen mukundam |

śāvau karau no kurute saparyāṁ

harer lasat-kāñcana-kaṅkaṇau vā ||26||

||2.3.21||

barhāyite te nayane narāṇāṁ

liṅgāni viṣṇor na nirīkṣato ye |

pādau nṛṇāṁ tau druma-janma-bhājau

kṣetrāṇi nānuvrajato harer yau ||27||

||2.3.22||

jīvañ chavo bhāgavatāṅghri-reṇuṁ

na jātu martyo’bhilabheta yas tu |

śrī-viṣṇu-padyā manujas tulasyāḥ

śvasañ chavo yas tu na veda gandham ||28||

||2.3.23||

sā vāg yayā tasya guṇān gṛṇīte

karau ca tat-karma-karau manaś ca |

smared vasantaṁ sthira-jaṅgameṣu

śṛṇoti tat-puṇya-kathāḥ sa karṇaḥ ||29||

||10.80.3||

śiras tu tasyobhaya-liṅgam ānamet

tad eva yat paśyati tad dhi cakṣuḥ |

aṅgāni viṣṇor atha taj-janānāṁ

pādodakaṁ yāni bhajanti nityam ||30||

||10.80.4||

ekānta-lābhaṁ vacaso nu puṁsāṁ

suśloka-mauler guṇa-vādam āhuḥ |

śruteś ca vidvadbhir upākṛtāyāṁ

kathā-sudhāyām upasamprayogam ||31||

||3.6.37||

tasmād govinda-māhātmyam ānanda-rasa-sundaram |

śṛṇuyāt kīrtayen nityaṁ sa kṛtārtho na saṁśayaḥ ||32||

tṛtīyaṁ viracanaṁ samāptam |

--o)0(o--

(4)

### atha caturthaṁ viracanam

śṛṇvatāṁ sva-kathāḥ kṛṣṇaḥ puṇya-śravaṇa-kīrtanaḥ |

hṛdy antaḥstho hy abhadrāṇi vidhunoti suhṛt-satām ||1||

||1.2.17||

pibanti ye bhagavata ātmanaḥ satāṁ

kathāmṛtaṁ śravaṇa-puṭeṣu sambhṛtam |

punanti te viṣaya-vidūṣitāśayaṁ

vrajanti tac-caraṇa-saroruhāntikam ||2||

||2.2.37||

dharmaḥ svanuṣṭhitaḥ puṁsāṁ viṣvaksena-kathāsu yaḥ |

notpādayed yadi ratiṁ śrama eva hi kevalam ||3||

||1.2.8||

jñāne prayāsam udapāsya namanta eva

jīvanti san-mukharitāṁ bhavadīya-vārtām |

sthāne sthitāḥ śruti-gatāṁ tanu-vāṅ-manobhir

ye prāyaśo ñjita jito’py asi tais tri-lokyām ||4||

||10.14.3||

nātyantikaṁ vigaṇayanty api te prasādaṁ

kim vānyad arpita-bhayaṁ bhruva unnayais te |

ye’ṅga tvad-aṅghri-śaraṇā bhavataḥ kathāyāḥ

kīrtanya-tīrtha-yaśasaḥ kuśalā rasa-jñāḥ ||5||

||3.15.48||

ko vā bhagavatas tasya puṇya‑ślokeḍya‑karmaṇaḥ |

śuddhi‑kāmo na śṛṇuyād yaśaḥ kali‑malāpaham ||6||

||1.1.16||

praviṣṭaḥ karṇa-randhreṇa svānāṁ bhāva-saroruham |

dhunoti śamalaṁ kṛṣṇaḥ salilasya yathā śarat ||7||

||2.8.5||

śuddhir nṛṇāṁ na tu tatheḍya durāśayānāṁ

vidyā-śrutādhyayana-dāna-tapaḥ-kriyābhiḥ |

sattvātmanām ṛṣabha te yaśasi pravṛddha-

sac-chraddhayā śravaṇa-sambhṛtayā yathā syāt ||8||

||11.6.9||

nivṛtta-tarṣair upagīyamānād

bhavauṣadhāc chrotra-mano-'bhirāmāt |

ka uttamaśloka-guṇānuvādāt

pumān virajyeta vinā paśughnāt ||9||

||10.1.4||

ko nāma tṛpyed rasavit kathāyāṁ

mahattamaikānta-parāyaṇasya |

nāntaṁ guṇānām aguṇasya jagmur

yogeśvarā ye bhava-pādma-mukhyāḥ ||10||

||1.18.14||

jñānaṁ yad āpratinivṛtta-guṇormi-cakram

ātma-prasāda uta yatra guṇeṣv asaṅgaḥ |

kaivalya-sammata-pathas tv atha bhakti-yogaḥ

ko nirvṛto hari-kathāsu ratiṁ na kuryāt ||11||

||2.3.12||

āyur harati vai puṁsām udyann astaṁ ca yann asau |

tasyarte yat-kṣaṇo nīta uttama-śloka-vārtayā ||12||

taravaḥ kiṁ na jīvanti bhastrāḥ kiṁ na śvasanty uta |

na khādanti na mehanti kiṁ grāme paśavo’pare ||13||

śva-viḍ-varāhoṣṭra-kharaiḥ saṁstutaḥ puruṣaḥ paśuḥ |

na yat-karṇa-pathopeto jātu nāma gadāgrajaḥ ||14||

||2.3.17-19||

tāñ chocya-śocyān avido’nuśoce

hareḥ kathāyāṁ vimukhān aghena |

kṣiṇoti devo’nimiṣas tu yeṣām

āyur vṛthā-vāda-gati-smṛtīnām ||15||

||3.5.14||

yan na vrajanty agha-bhido racanānuvādāc

chṛṇvanti ye’nya-viṣayāḥ kukathā mati-ghnīḥ |

yās tu śrutā hata-bhagair nṛbhir ātta-sārās

tāṁs tān kṣipanty aśaraṇeṣu tamaḥsu hanta ||16||

||3.15.23||

pānena te deva kathā-sudhāyāḥ

pravṛddha-bhaktyā viśadāśayā ye |

vairāgya-sāraṁ pratilabhya bodhaṁ

yathāñjasānvīyur akuṇṭha-dhiṣṇyam ||17||

||3.5.45||

ye tu tvadīya-caraṇāmbuja-kośa-gandhaṁ

jighranti karṇa-vivaraiḥ śruti-vāta-nītam |

bhaktyā gṛhīta-caraṇaḥ parayā ca teṣāṁ

nāpaiṣi nātha hṛdayāmburuhāt sva-puṁsām ||18||

||3.9.5||

ayaṁ tvat-kathā-mṛṣṭa-pīyūṣa-nadyāṁ

mano-vāraṇaḥ kleśa-dāvāgni-dagdhaḥ |

tṛṣārto’vagāḍho na sasmāra dāvaṁ

na niṣkrāmati brahma-sampannavan naḥ ||19||

||4.7.35||

varān vibho tvad varadeśvarād budhaḥ

kathaṁ vṛṇīte guṇa-vikriyātmanām |

ye nārakāṇām api santi dehināṁ

tān īśa kaivalya-pate vṛṇe na ca ||20||

||4.20.23||

na kāmaye nātha tad apy ahaṁ kvacin

na yatra yuṣmac-caraṇāmbujāsavaḥ |

mahattamāntar-hṛdayān mukha-cyuto

vidhatsva karṇāyutam eṣa me varaḥ ||21||

||4.20.24||

sa uttamaśloka mahan-mukha-cyuto

bhavat-padāmbhoja-sudhā kaṇānilaḥ |

smṛtiṁ punar vismṛta-tattva-vartmanāṁ

kuyogināṁ no vitaraty alaṁ varaiḥ ||22||

||4.20.25||

yaśaḥ śivaṁ suśrava ārya-saṅgame

yadṛcchayā copaśṛṇoti te sakṛt |

kathaṁ guṇa-jño viramed vinā paśuṁ

śrīr yat pravavre guṇa-saṅgrahecchayā ||23||

||4.20.26||

tasmin mahan-mukharitā madhubhic-

caritra-pīyūṣa-śeṣa-saritaḥ paritaḥ sravanti |

tā ye pibanty avitṛṣo nṛpa gāḍha-karṇais

tān na spṛśanty aśana-tṛḍ-bhaya-śoka-mohāḥ ||24||

||4.29.40||

upadruto nityaṁ jīva-lokaḥ svabhāvajaiḥ |

na karoti harer nūnaṁ kathāmṛta-nidhau ratim ||25||

||4.29.41||

naiṣātiduḥsahā kṣun māṁ tyaktodam api bādhate |

pibantaṁ tvan-mukhāmbhoja- cyutaṁ hari-kathāmṛt.am ||26||

||10.1.13||

taṁ mopayātaṁ pratiyantu viprā

gaṅgā ca devī dhṛta-cittam īśe |

dvijopasṛṣṭaḥ kuhakas takṣako vā

daśatv alaṁ gāyata viṣṇu-gāthāḥ ||27||

||1.19.15||

anyeṣāṁ puṇya-ślokānām uddāma-yaśasāṁ satām |

upaśrutya bhaven modaḥ śrīvatsāṅkasya kiṁ punaḥ ||28||

||3.19.34||

tasmād īśa-kathāṁ puṇyāṁ govinda-caritāśritām |

mahat-puṇya-pradāṁ yasmāc chṛṇuṣva nṛpa-sattama ||29||

nānutṛpye juṣan yuṣmad-vaco hari-kathāmṛtam |

saṁsāra-tāpanis tapto martyas tat-tāpa-bheṣajam ||30||

||11.3.2||

saṁsāra-sindhum ati-dustaram uttitīrṣor

nānyaḥ plavo bhagavato puruṣottamasya |

līlā-kathā-rasa-niṣevanam antareṇa

puṁso bhaved vividha-duḥkha-davārditasya ||31||

||12.4.40||

kuto’śivaṁ tvac-caraṇāmbujāsavaṁ

mahan-manasto mukha-niḥsṛtaṁ kvacit |

pibanti ye karṇa-puṭair alaṁ prabho

dehaṁ-bhṛtāṁ deha-kṛd-asmṛti-cchidam ||32||

||10.83.3||

vibhvyas tavāmṛta-kathoda-vahās tri-lokyāḥ

pādāvane-ja-saritaḥ śamalāni hantum |

ānuśravaṁ śrutibhir aṅghri-jam aṅga-saṅgais

tīrtha-dvayaṁ śuci-ṣadas ta upaspṛśanti ||33||

||11.6.19||

tava vikrīḍitaṁ kṛṣṇa nṛṇāṁ parama-maṅgalam |

karṇa-pīyūṣam āsādya tyajanty anya-spṛhāṁ janāḥ ||34||

||11.6.44||

vayaṁ tv iha mahā-yogin bhramantaḥ karma-vartmasu |

tvad-vārtayā tariṣyāmas tāvakair dustaraṁ tamaḥ ||35||

||11.6.48||

tāvat karmāṇi kurvīta na nirvidyeta yāvatā |

mat-kathā-śravaṇādau vā śraddhā yāvan na jāyate ||36||

||11.20.9||

karmaṇy asminn anāśvāse dhūma-dhūmrātmanāṁ bhavān |

āpāyayati govinda- pāda-padmāsavaṁ madhu ||37||

||1.18.12||

śrutasya puṁsāṁ sucira-śramasya

nanv añjasā sūribhir īḍito’rthaḥ |

tat-tad-guṇānuśravaṇaṁ mukunda-

pādāravindaṁ hṛdayeṣu yeṣām ||38||

||3.13.4||

chinnānya-dhīr adhigatātma-gatir nirīhas

tat tatyaje ñcchinad idaṁ vayunena yena |

tāvan na yoga-gatibhir yatir apramatto

yāvad gadāgraja-kathāsu ratiṁ na kuryāt ||39||

||4.23.12||

tava kathāmṛtaṁ tapta-jīvanaṁ

kavibhir īḍitaṁ kalmaṣāpaham |

śravaṇa-maṅgalaṁ śrīmad-ātataṁ

bhuvi grṇanti te bhuridā janāḥ ||40||

||10.31.9||

na hi bhagavann aghaṭitam idaṁ

tvad-darśanān nṛṇām akhila-pāpa-kṣayaḥ |

yan-nāma sakṛc chravaṇāt

pukkaśo’pi vimucyate saṁsārāt ||41||

||6.16.44||

ko nāma loke puruṣārtha-sāravit

purā-kathānāṁ bhagavat-kathā-sudhām |

āpīya karṇāñjalibhir bhavāpahām

aho virajyeta vinā naretaram ||42||

||3.13.51||

nūnaṁ daivena vihatā ye cācyuta-kathā-sudhām |

hitvā śṛṇvanty asad-gāthāḥ purīṣam iva viḍ-bhujaḥ ||43||

||3.32.19||

yatrottamaśloka-guṇānuvādaḥ

prastūyate grāmya-kathā-vighātaḥ |

niṣevyamāṇo’nudinaṁ mumukṣor

matiṁ satīṁ yacchati vāsudeve ||44||

||5.12.13||

itthaṁ parasya nija-vartma-rirakṣayātta-

līlā-tanos tad-anurūpa-viḍambanāni |

karmāṇi karma-kaṣaṇāni yadūttamasya

śrūyād amuṣya padayor anuvṛttim icchan ||45||

||10.90.49||

caturthaṁ viracanaṁ samāptam |

--o)0(o--

(5)

### atha pañcamaṁ viracanam

idaṁ hi puṁsas tapasaḥ śrutasya vā

sviṣṭasya sūktasya ca buddhi-dattayoḥ |

avicyuto’rthaḥ kavibhir nirūpito

yad-uttamaśloka-guṇānuvarṇanam ||1||

||1.5.22||

mṛṣā giras tā hy asatīr asat-kathā

na kathyate yad bhagavān adhokṣajaḥ |

tad eva satyaṁ tad u haiva maṅgalaṁ

tad eva puṇyaṁ bhagavad-guṇodayam ||2|

||12.12.49||

tad eva ramyaṁ ruciraṁ navaṁ navaṁ

tad eva śaśvan manaso mahotsavam |

tad eva śokārṇava-śoṣaṇaṁ nṛṇāṁ

yad uttamaḥśloka-yaśo’nugīyate ||3||

||12.12.50||

āpannaḥ saṁsṛtiṁ ghorāṁ yan‑nāma vivaśo gṛṇan |

tataḥ sadyo vimucyeta yad bibheti svayaṁ bhayam ||4||

||1.1.14||

na yad vacaś citra-padaṁ harer yaśo

jagat pavitraṁ pragṛṇīta karhicit |

tad vāyasaṁ tīrtham uśanti mānasā

na yatra haṁsā niramanty uśik-kṣayāḥ ||5||

||1.5.10||

tad-vāg-visargo janatāgha-viplavo

yasmin prati-ślokam abaddhavaty api |

nāmāny anantasya yaśo’ṅkitāni yat

śṛṇvanti gāyanti gṛṇanti sādhavaḥ ||6||

||1.5.11||

tato’nyathā kiñcana yad vivakṣataḥ

pṛthag dṛśas tat-kṛta-rūpa-nāmabhiḥ |

na karhicit kvāpi ca duḥsthitā matir

labheta vātāhata-naur ivāspadam ||7||

||1.5.14||

pragāyataḥ sva-vīryāṇi tīrtha-pādaḥ priya-śravāḥ |

āhūta iva me śīghraṁ darśanaṁ yāti cetasi ||8||

||1.6.34||

yā yāḥ kathā bhagavataḥ kathanīyoru-karmaṇaḥ |

guṇa-karmāśrayāḥ pumbhiḥ saṁsevyās tā bubhūṣubhiḥ ||9||

||1.18.10||

etan nirvidyamānānām icchatām akuto-bhayam |

yogināṁ nṛpa nirṇītaṁ harer nāmānukīrtanam ||10||

||2.1.11||

etad dhy ātura-cittānāṁ mātrā-sparśecchayā muhuḥ |

bhava-sindhu-plavo dṛṣṭo hari-caryānuvarṇanam ||11||

||1.6.35||

yasyāvatāra-guṇa-karma-viḍambanāni

nāmāni ye’su-vigame vivaśā gṛṇanti |

te’naika-janma-śamalaṁ sahasaiva hitvā

saṁyānty apāvṛtāmṛtaṁ tam ajaṁ prapadye ||12||

||3.9.15||

ayaṁ hi kṛta-nirveśo janma-koṭy-aṁhasām api |

yad vyājahāra vivaśo nāma svasty-ayanaṁ hareḥ ||13||

etenaiva hy aghono’sya kṛtaṁ syād agha-niṣkṛtam |

yadā nārāyaṇāyeti jagāda catur-akṣaram ||14||

stenaḥ surā-po mitra-dhrug brahma-hā guru-talpa-gaḥ |

strī-rāja-pitṛ-go-hantā ye ca pātakino’pare ||15||

sarveṣām apy aghavatām idam eva suniṣkṛtam |

nāma-vyāharaṇaṁ viṣṇor yatas tad-viṣayā matiḥ ||16||

na niṣkṛtair uditair brahma-vādibhis

tathā viśuddhyaty aghavān vratādibhiḥ |

yathā harer nāma-padair udāhṛtais

tad uttamaśloka-guṇopalambhakam ||17||

naikāntikaṁ tad dhi kṛte’pi niṣkṛte

manaḥ punar dhāvati ced asat-pathe |

tat karma-nirhāram abhīpsatāṁ harer

guṇānuvādaḥ khalu sattva-bhāvanaḥ ||18||

athainaṁ māpanayata kṛtāśeṣāgha-niṣkṛtam |

yad asau bhagavan-nāma mriyamāṇaḥ samagrahīt ||19||

sāṅketyaṁ pārihāsyaṁ vā stobhaṁ helanam eva vā |

vaikuṇṭha-nāma-grahaṇam aśeṣāgha-haraṁ viduḥ ||20||

patitaḥ skhalito bhagnaḥ sandaṣṭas tapta āhataḥ |

harir ity avaśenāha pumān nārhati yātanāḥ ||21||

gurūṇāṁ ca laghūnāṁ ca gurūṇi ca laghūni ca |

prāyaścittāni pāpānāṁ jñātvoktāni maharṣibhiḥ ||22||

tais tāny aghāni pūyante tapo-dāna-vratādibhiḥ |

nādharmajaṁ tad-dhṛdayaṁ tad apīśāṅghri-sevayā ||23||

ajñānād athavā jñānād uttamaśloka-nāma yat |

saṅkīrtitam aghaṁ puṁso dahed edho yathānalaḥ ||24||

yathāgadaṁ vīryatamam upayuktaṁ yadṛcchayā |

ajānato’py ātma-guṇaṁ kuryān mantro’py udāhṛtaḥ ||25||

||6.2.7-19||

evaṁ sa viplāvita-sarva-dharmā

dāsyāḥ patiḥ patito garhya-karmaṇā |

nipātyamāno niraye hata-vrataḥ

sadyo vimukto bhagavan-nāma gṛhṇan ||26||

||6.2.45||

nātaḥ paraṁ karma-nibandha-kṛntanaṁ

mumukṣatāṁ tīrtha-padānukīrtanāt |

na yat punaḥ karmasu sajjate mano

rajas-tamobhyāṁ kalilaṁ tato’nyathā ||27||

||6.2.46||

mriyamāṇo harer nāma gṛṇan putropacāritam |

ajāmilo’py agād dhāma kim uta śraddhayā gṛṇ.an.||28||

||6.2.49||

nāmoccāraṇa-māhātmyaṁ hareḥ paśyata putrakāḥ |

ajāmilo’pi yenaiva mṛtyu-pāśād amucyata ||29||

||6.3.23||

etāvatālam agha-nirharaṇāya puṁsāṁ

saṅkīrtanaṁ bhagavato guṇa-karma-nāmnām |

vikruśya putram aghavān yad ajāmilo’pi

nārāyaṇeti mriyamāṇa iyāya muktim ||30||

||6.3.24||

prāyeṇa veda tad idaṁ na mahājano’yaṁ

devyā vimohita-matir bata māyayālam |

trayyāṁ jaḍī-kṛta-matir madhu-puṣpitāyāṁ

vaitānike mahati karmaṇi yujyamānaḥ ||31||

||6.3.25||

evaṁ vimṛśya sudhiyo bhagavaty anante

sarvātmanā vidadhate khalu bhāva-yogam |

te me na daṇḍam arhanty atha yady amīṣāṁ

syāt pātakaṁ tad api hanty urugāya-vādaḥ ||32||

||6.3.26||

athāpi me durbhagasya vibudhottama-darśane |

bhavitavyaṁ maṅgalena yenātmā me prasīdati ||33||

anyathā mriyamāṇasya nāśucer vṛṣalī-pateḥ |

vaikuṇṭha-nāma-grahaṇaṁ jihvā vaktum ihārhati ||34||

kva cāhaṁ kitavaḥ pāpo brahma-ghno nirapatrapaḥ |

kva ca nārāyaṇety etad bhagavan-nāma maṅgalam ||35||

||6.2.33-35||

brahma-hā pitṛ-hā go-ghno mātṛ-hācārya-hāghavān |

śvādaḥ pulkasako vāpi śuddhyeran yasya kīrtanāt ||36||

||6.13.8||

aho bata śva-paco’to garīyān

yaj-jihvāgre vartate nāma tubhyam |

tepus tapas te juhuvuḥ sasnur āryā

brahmānūcur nāma gṛṇanti ye te ||37||

||3.33.7||

gṛheṣv āviśatāṁ cāpi puṁsāṁ kuśala-karmaṇām |

mad-vārtā-yāta-yāmānāṁ na bandhāya gṛhā matāḥ ||38||

||4.30.19||

tasmād ahaṁ vigata-viklava īśvarasya

sarvātmanā mahi gṛṇāmi yathā manīṣam |

nīco ñjayā guṇa-visargam anupraviṣṭaḥ

pūyeta yena hi pumān anuvarṇitena ||39||

||7.9.12||

so’haṁ priyasya suhṛdaḥ paradevatāyā

līlā-kathās tava nṛsiṁha viriñca-gītāḥ |

añjas titarmy anugṛṇan guṇa-vipramukto

durgāṇi te pada-yugālaya-haṁsa-saṅgaḥ ||40||

||7.9.18||

mantratas tantrataś chidraṁ deśa-kālārha-vastutaḥ |

sarvaṁ karoti niśchidram anusaṅkīrtanaṁ tava ||41||

||8.23.16||

yā dohane’vahanane mathanopalepa-

preṅkheṅkhanārbha-ruditokṣaṇa-mārjanādau |

gāyanti cainam anurakta-dhiyo’śru-kaṇṭhyo

dhanyā vraja-striya urukrama-citta-yānāḥ ||42||

||10.44.15||

ka utsaheta santyaktum uttamaḥśloka-saṁvidam |

anicchato’pi yasya śrīr aṅgān na cyavate kvacit ||43||

||10.47.48||

gāyanti te viśada-karma gṛheṣu devyo

rājñāṁ sva-śatru-vadham ātma-vimokṣaṇaṁ ca |

gopyaś ca kuñjara-pater janakātmajāyāḥ

pitroś ca labdha-śaraṇo munayo vayaṁ ca ||44||

||10.71.9||

jihvāṁ labdhvāpi yo viṣṇuṁ kīrtanīyaṁ na kīrtayet |

labdhvāpi mokṣa-niḥreṇīṁ sa nārohati durmatiḥ ||45||

gāṁ dugdha-dohām asatīṁ ca bhāryāṁ

dehaṁ parādhīnam asat-prajāṁ ca |

vittaṁ tv atīrthī-kṛtam aṅga vācaṁ

hīnaṁ mayā rakṣati duḥkha-duḥkhī ||46||

||11.11.19||

yasyāṁ na me pāvanam aṅga karma

sthity-udbhava-prāṇa-nirodham asya |

līlāvatārepsita-janma vā syād

vandhyāṁ giraṁ tāṁ bibhṛyān na dhīraḥ ||47||

||11.11.20||

kaliṁ sabhājayanty āryā guṇa-jñāḥ sāra-bhāginaḥ |

yatra saṅkīrtanenaiva sarva-svārtho’bhilabhyate ||48||

na hy ataḥ paramo lābho dehināṁ bhrāmyatām iha |

yato vindeta paramāṁ śāntiṁ naśyati saṁsṛtiḥ ||49||

||11.5.36-37||

te sabhāgyā manuṣyeṣu kṛtārthā nṛpa niścitam |

smaranti smārayanto ye harer nāma kalau yuge ||50||

kaler doṣa-nidhe rājann asti hy eko mahān guṇaḥ |

kīrtanād eva kṛṣṇasya mukta-saṅgaḥ paraṁ vrajet ||51||

kṛte yad dhyāyato viṣṇuṁ tretāyāṁ yajato makhaiḥ |

dvāpare paricaryāyāṁ kalau tad dhari-kīrtanāt ||52||

||12.3.51-52||

viṣṇor nu vīrya-gaṇanāṁ katamo’rhatīha

yaḥ pārthivāny api kavir vimame rajāṁsi |

caskambha yaḥ sva-rahasāskhalatā tri-pṛṣṭhaṁ

yasmāt tri-sāmya-sadanād uru-kampayānam ||53||

||2.7.40||

nāntaṁ vidāmy aham amī munayo’gra-jās te

māyā-balasya puruṣasya kuto’varā ye |

gāyan guṇān daśa-śatānana ādi-devaḥ

śeṣo’dhunāpi samavasyati nāsya pāram ||54||

||2.7.41||

yo vā anantasya guṇān anantān

anukramiṣyan sa tu bāla-buddhiḥ |

rajāṁsi bhūmer gaṇayet kathañcit

kālena naivākhila-śakti-dhāmnaḥ ||55||

||11.4.2||

yasyākhilāmīva-habhiḥ su-maṅgalaiḥ

vāco vimiśrā guṇa-karma-janmabhiḥ |

prāṇanti śumbhanti punanti vai jagat

yās tad-viraktāḥ śava-śobhanā matāḥ ||56||

||10.38.12||

itthaṁ harer bhagavato rucirāvatāra-

vīryāṇi bāla-caritāni ca śantamāni |

anyatra ceha ca śrutāni gṛṇan manuṣyo

bhaktiṁ parāṁ paramahaṁsa-gatau labheta ||57||

||11.31.28||

prañcamaṁ viracanaṁ samāptam |

--o)0(o--

(6)

### atha ṣaṣṭhaṁ viracanam

aho yūyaṁ sma pūrṇārthā bhavatyo loka-pūjitāḥ |

vāsudeve bhagavati yāsām ity arpitaṁ manaḥ ||1||

||10.47.23||

etāvān yoga ādiṣṭo mac-chiṣyaiḥ sanakādibhiḥ |

sarvato mana ākṛṣya mayy addhāveśyate manaḥ ||2||

||11.13.14||

sakṛn manaḥ kṛṣṇa-padāravindayor

niveśitaṁ tad-guṇa-rāgi yair iha |

na te yamaṁ pāśa-bhṛtaś ca tad-bhaṭān

svapne’pi paśyanti hi cīrṇa-niṣkṛtāḥ ||3||

||6.1.19||

na bhāratī me’ṅga mṛṣopalakṣyate

na vai kvacin me manaso mṛṣā gatiḥ |

na me hṛṣīkāṇi patanty asat-pathe

yan me hṛdautkaṇṭhyavatā dhṛto hariḥ ||4||

||2.6.33||

etāvān sāṅkhya-yogābhyāṁ sva-dharma-pariniṣṭhayā |

janma-lābhaḥ paraḥ puṁsām ante nārāyaṇa-smṛtiḥ ||5||

||2.1.6||

tasmāt sarvātmanā rājan hariḥ sarvatra sarvadā |

śrotavyaḥ kīrtitavyaś ca smartavyo bhagavān nṛṇām ||6||

||2.2.36||

mriyamāṇair abhidhyeyo bhagavān puruṣottamaḥ |

ātma-bhāvaṁ nayaty aṅga sarvātmā sarva-saṁśrayaḥ ||7||

||12.3.50||

avismṛtiḥ kṛṣṇa-padāravindayoḥ

kṣiṇoty abhadrāṇi ca śaṁ tanoti |

sattvasya śuddhiṁ paramātma-bhaktiṁ

jñānaṁ ca vijñāna-virāga-yuktam ||8||

||12.12.55||

vidyā-tapaḥ-prāṇa-nirodha-maitrī

tīrthābhiṣeka-vrata-dāna-japyaiḥ |

nātyanta-śuddhiṁ labhate’ntar-ātmā

yathā hṛdi-sthe bhagavaty anante ||9||

||12.3.48||

puṁsāṁ kali-kṛtāṁ doṣān dravya-deśātma-sambhavān |

sarvān harati citta-stho bhagavān puruṣottamaḥ ||10||

||12.3.45||

yathā hemni sthito vahnir durvarṇaṁ hanti dhātu-jam |

evam ātma-gato viṣṇur yoginām aśubhāśayam ||11||

||12.3.47||

manye’surān bhāgavatāṁs tryadhīśe

saṁrambha-mārgābhiniviṣṭa-cittān |

ye saṁyuge ñcakṣata tārkṣya-putram

aṁse sunābhāyudham āpatantam ||12||

||3.2.24||

bhajanty atha tvām ata eva sādhavo

vyudasta-māyā-guṇa-vibhramodayam |

bhavat-padānusmaraṇād ṛte satāṁ

nimittam anyad bhagavan na vidmahe ||13||

||4.20.29||

bhūyād aghoni bhagavadbhir akāri daṇḍo

yo nau hareta sura-helanam apy aśeṣam |

mā vo’nutāpa-kalayā bhagavat-smṛti-ghno

moho bhaved iha tu nau vrajator adho’dhaḥ ||14||

||3.15.36||

taṁ naḥ samādiśopāyaṁ yena te caraṇābjayoḥ |

smṛtir yathā na viramed api saṁsaratām iha ||15||

||10.73.15||

śayyāsanāṭanālāpa- krīḍā-snānādi-karmasu |

na viduḥ santam ātmānaṁ vṛṣṇayaḥ kṛṣṇa-cetasaḥ ||16||

||10.90.46||

akiñcanasya dāntasya śāntasya sama-cetasaḥ |

mayā santuṣṭa-manasaḥ sarvāḥ sukha-mayā diśaḥ ||17||

||11.14.13||

na pārameṣṭhyaṁ na mahendra-dhiṣṇyaṁ

na sārvabhaumaṁ na rasādhipatyam |

na yoga-siddhīr apunar-bhavaṁ vā

mayy arpitātmecchati mad vinānyat ||18||

||11.14.14||

mayy arpitātmanaḥ sabhya nirapekṣasya sarvataḥ |

mayātmanā sukhaṁ yat tat kutaḥ syād viṣayātmanām ||19||

||11.14.12||

vaireṇa yaṁ nṛpatayaḥ śiśupāla-pauṇḍra-

śālvādayo gati-vilāsa-vilokanādyaiḥ |

dhyāyanta ākṛta-dhiyaḥ śayanāsanādau

tat-sāmyam āpur anurakta-dhiyāṁ punaḥ kim ||20||

||11.5.48||

nibhṛta-marun-mano-'kṣa-dṛṭha-yoga-yujo hṛdi yan

munaya upāsate tad arayo’pi yayuḥ smaraṇāt |

striya uragendra-bhoga-bhuja-daṇḍa-viṣakta-dhiyo

vayam api te samāḥ sama-dṛśo’ṅghri-saroja-sudhāḥ ||21||

||10.87.23||

enaḥ pūrva-kṛtaṁ yat tad rājānaḥ kṛṣṇa-vairiṇaḥ |

jahus te’nte tad-ātmānaḥ kīṭaḥ peśaskṛto yathā ||22||

||7.10.39||

viṣayān dhyāyataś cittaṁ viṣayeṣu viṣajjate |

mām anusmarataś cittaṁ mayy eva pravilīyate ||23||

||11.14.27||

dṛṣṭaṁ tavāṅghri-yugalaṁ janatāpavargaṁ

brahmādibhir hṛdi vicintyam agādha-bodhaiḥ |

saṁsāra-kūpa-patitottaraṇāvalambaṁ

dhyāyaṁś carāmy anugṛhāṇa yathā smṛtiḥ syāt ||24||

||10.69.18||

āhuś ca te nalina-nābha padāravindaṁ

yogeśvarair hṛdi vicintyam agādha-bodhaiḥ |

saṁsāra-kūpa-patitottaraṇāvalambaṁ

gehaṁ juṣām api manasy udiyāt sadā naḥ ||25||

||10.82.48||

tasmād asad-abhidhyānaṁ yathā svapna-manoratham |

hitvā mayi samādhatsva mano mad-bhāva-bhāvitam ||26||

||11.14.28||

ṣaṣṭhaṁ viracanaṁ samāptam |

--o)0(o--

(7)

### atha saptamaṁ viracanam

devo’suro manuṣyo vā yakṣo gandharva eva vā |

bhajan mukunda-caraṇaṁ svastimān syād yathā vayam ||1||

||7.7.50||

mat-prāptaye ñjeśa-surāsurādayas

tapyanta ugraṁ tapa aindriye dhiyaḥ |

ṛte bhavat-pāda-parāyaṇān na māṁ

vindanty ahaṁ tvad-dhṛdayā yato ñjita ||2||

||5.18.22||

tvayy ambujākṣākhila-sattva-dhāmni

samādhināveśita-cetasaike |

tvat-pāda-potena mahat-kṛtena

kurvanti govatsa-padaṁ bhavābdhim ||3||

||10.2.30||

athāpi te deva padāmbuja-dvaya-

prasāda-leśānugṛhīta eva hi |
jānāti tattvaṁ bhagavan mahimno

na cānya eko'pi ciraṁ vicinvan ||4||

||10.14.29||

na yat-prasādāyuta-bhāga-leśam

anye ca devā guravo janāḥ svayam |

kartuṁ sametāḥ prabhavanti puṁsas

tam īśvaraṁ tvāṁ śaraṇaṁ prapadye ||5||

||8.24.49||

martyo mṛtyu-vyāla-bhītaḥ palāyan

lokān sarvān nirbhayaṁ nādhyagacchat |

tvat pādābjaṁ prāpya yadṛcchayādya

susthaḥ śete mṛtyur asmād apaiti ||6||

||10.3.27||

tasmād rajo-rāga-viṣāda-manyu-

māna-spṛhā-bhayadainyādhimūlam |

hitvā gṛhaṁ saṁsṛti-cakravālaṁ

nṛsiṁha-pādaṁ bhajatākutobhayam iti ||7||

||5.18.14||

athāta ānanda-dughaṁ padāmbujaṁ

haṁsāḥ śrayerann aravinda-locana |

sukhaṁ nu viśveśvara yoga-karmabhis

tvan-māyayāmī vihatā na māninaḥ ||8||

||11.29.3||

kṛcchro mahān iha bhavārṇavam aplaveśāṁ

ṣaḍ-varga-nakram asukhena titīrṣanti |

tat tvaṁ harer bhagavato bhajanīyam aṅghriṁ

kṛtvoḍupaṁ vyasanam uttara dustarārṇam ||9||

||4.22.40||

kas tvat-padābjaṁ vijahāti paṇḍito

yas te’vamāna-vyayamāna-ketanaḥ |

viśaṅkayāsmad-gurur arcati sma yad

vinopapattiṁ manavaś caturdaśa ||10||

||4.24.67||

yat-pāda-sevābhirucis tapasvinām

aśeṣa-janmopacitaṁ malaṁ dhiyaḥ |

sadyaḥ kṣiṇoty anvaham edhatī satī

yathā padāṅguṣṭha-viniḥsṛtā sarit ||11||

||4.21.31||

vinirdhutāśeṣa-mano-malaḥ pumān

asaṅga-vijñāna-viśeṣa-vīryavān |

yad-aṅghri-mūle kṛta-ketanaḥ punar

na saṁsṛtiṁ kleśa-vahāṁ prapadyate ||12||

||4.21.32||

kṛṣṇāṅghri-padma-madhu-liṇ na punar visṛṣṭa-

māyā-guṇeṣu ramate vṛjināvaheṣu |

anyas tu kāma-hata ātma-rajaḥ pramārṣṭum

īheta karma yata eva rajaḥ punaḥ syāt ||13||

||6.3.33||

tad astu me nātha sa bhūri-bhāgo

bhave’tra vānyatra tu vā tiraścām |

yenāham eko’pi bhavaj-janānāṁ

bhūtvā niṣeve tava pāda-pallavam ||14||

||10.14.30||

samāśritā ye pada-pallava-plavaṁ

mahat-padaṁ puṇya-yaśo murāreḥ |

bhavāmbudhir vatsa-padaṁ paraṁ padaṁ

padaṁ padaṁ yad vipadāṁ na teṣām ||15||

||10.14.58||

labdhvā jano durlabham atra mānuṣaṁ

kathañcid avyaṅgam ayatnato’nagha |

apādāravindaṁ na bhajaty asan-matir

gṛhāndha-kūpe patito yathā paśuḥ ||16||

||10.51.46||

viprād dvi-ṣaḍ-guṇa-yutād aravinda-nābha-

pādāravinda-vimukhāt śvapacaṁ variṣṭham |

manye tad-arpita-mano-vacanehitārtha-

prāṇaṁ punāti sa kulaṁ na tu bhūrimānaḥ ||17||

||7.9.10||

tān ānayadhvam asato vimukhān mukunda-

pādāravinda-makaranda-rasād ajasram |

niṣkiñcanaiḥ paramahaṁsa-kulair asaṅgair

juṣṭād gṛhe niraya-vartmani baddha-tṛṣṇān ||18||

||6.3.28||

deva-dattam imaṁ labdhvā nṛ-lokam ajitendriyaḥ |

yo nādriyeta tvat-pādau sa śocyo hy ātma-vañcakaḥ ||19||

||10.63.41||

tvat-pāduke avirataṁ pari ye caranti

dhyāyanty abhadra-naśane śucayo gṛṇanti |

vindanti te kamala-nābha bhavāpavargam

āśāsate yadi ta āśiṣa īśa nānye ||20||

||10.72.4||

na nāka-pṛṣṭhaṁ na ca sārva-bhaumaṁ

na pārameṣṭhyaṁ na rasādhipatyam |

na yoga-siddhīr apunar-bhavaṁ vā

vāñchanti yat-pāda-rajaḥ-prapannāḥ ||21||

||10.16.37||

na kāmaye’nyaṁ tava pāda-sevanād

akiñcana-prārthyatamād varaṁ vibho |

ārādhya kas tvāṁ hy apavarga-daṁ hare

vṛṇīta āryo varam ātma-bandhanam ||22||

||10.51.55||

na vayaṁ sādhvi sāmrājyaṁ svārājyaṁ bhaujyam apy uta |

vairājyaṁ pārameṣṭhyaṁ ca ānantyaṁ vā hareḥ padam ||23||

||10.83.41||

kāmayāmaha etasya śrīmat-pāda-rajaḥ śriyaḥ |

kuca-kuṅkuma-gandhāṭhyaṁ mūrdhnā voṭhuṁ gadā-bhṛtaḥ ||24||

||10.83.42||

ko nu rājann indriya-vān mukunda-caraṇāmbujam |

na bhajet sarvato-mṛtyur upāsyan amarottamaiḥ ||25||

||11.2.2||

manye’kutaścid-bhayam acyutasya

pādāmbujopāsanam atra nityam |

udvigna-buddher asad-ātma-bhāvād

viśvātmanā yatra nivartate bhīḥ ||26||

||11.2.33||

tyaktvā sva-dharmaṁ caraṇāmbujaṁ harer

bhajann apakvo’tha patet tato yadi |

yatra kva vābhadram abhūd amuṣya kiṁ

ko vārtha āpto’bhajatāṁ sva-dharmataḥ ||27||

||1.5.17||

sva-pāda-mūlaṁ bhajataḥ priyasya

tyaktānya-bhāvasya hariḥ pareśaḥ |

vikarma yac cotpatitaṁ kathañcid

dhunoti sarvaṁ hṛdi sanniviṣṭaḥ ||28||

||11.5.42||

ko nu tvac-caraṇāmbhojam evaṁ-vid visṛjet pumān |

niṣkiñcanānāṁ śāntānāṁ munīnāṁ yas tvam ātma-daḥ ||29||

||10.86.33||

tāvad bhayaṁ draviṇa-deha-suhṛn-nimittaṁ

śokaḥ spṛhā paribhavo vipulaś ca lobhaḥ |

tāvan mamety asad-avagraha ārti-mūlaṁ

yāvan na te’ṅghrim abhayaṁ pravṛṇīta lokaḥ ||30||

||3.9.6||

jñāna-vairāgya-yuktena bhakti-yuktena cātmanā |

paripaśyaty udāsīnaṁ prakṛtiṁ ca hataujasam ||31||

||3.25.18||

ity acyutāṅghriṁ bhajato’nuvṛttyā

bhaktir viraktir bhagavat-prabodhaḥ |

bhavanti vai bhāgavatasya rājaṁs

tataḥ parāṁ śāntim upaiti sākṣāt ||32||

||11.2.43||

saptamaṁ viracanaṁ samāptam |

--o)0(o--

(8)

### atha aṣṭamaṁ viracanam

yathā taror mūla-niṣecanena

tṛpyanti tat-skandha-bhujopaśākhāḥ |

prāṇopahārāc ca yathendriyāṇāṁ

tathaiva sarvārhaṇam acyutejyā ||1||

||4.31.14||

yathā hi skandha-śākhānāṁ taror mūlāvasecanam |

evam ārādhanaṁ viṣṇoḥ sarveṣām ātmanaś ca hi ||2||

||8.5.49||

kriyā-kalāpair idam eva yoginaḥ

śraddhānvitāḥ sādhu yajanti siddhaye |

bhūtendriyāntaḥ-karaṇopalakṣitaṁ

vede ca tantre ca ta eva kovidāḥ ||3||

||4.24.62||

cittasyopaśamo’yaṁ vai kavibhiḥ śāstra-cakṣuṣā |

darśitaḥ su-gamo yogo dharmaś cātma-mud-āvahaḥ ||4||

ayaṁ svasty-ayanaḥ panthā dvi-jāter gṛha-medhinaḥ |

yac chraddhayāpta-vittena śuklenejyeta pūruṣaḥ ||5||

||10.84.36-37||

naivātmanaḥ prabhur ayaṁ nija-lābha-pūrṇo

mānaṁ janād aviduṣaḥ karuṇo vṛṇīte |

yad yaj jano bhagavate vidadhīta mānaṁ

tac cātmane prati-mukhasya yathā mukha-śrīḥ ||6||

||7.9.11||

nūnaṁ vimuṣṭa-matayas tava māyayā te

ye tvāṁ bhavāpyaya-vimokṣaṇam anya-hetoḥ |

arcanti kalpaka-taruṁ kuṇapopabhogyam

icchanti yat sparśajaṁ niraye’pi nṛṇām ||7||

||4.9.9||

yat-pādayor aśaṭha-dhīḥ salilaṁ pradāya

dūrvāṅkurair api vidhāya satīṁ saparyām |

apy uttamāṁ gatim asau bhajate tri-lokīṁ

dāśvān aviklava-manāḥ katham ārtim ṛcchet ||8||

||8.22.23||

evaṁ kriyā-yoga-pathaiḥ pumān vaidika-tāntrikaiḥ |

arcann ubhayataḥ siddhiṁ matto vindaty abhīpsitām ||9||

||11.27.49||

aṣṭamaṁ viracanaṁ samāptam |

--o)0(o--

(9)

### atha navamaṁ viracanam

mamādyāmaṅgalaṁ naṣṭaṁ phalavāṁś caiva me bhavaḥ |

yan namasye bhagavato yogi-dhyeyāṅghri-paṅkajam ||1||

||10.38.6||

tat te’nukampāṁ su-samīkṣamāṇo

bhuñjāna evātma-kṛtaṁ vipākam |

hṛd-vāg-vapurbhir vidadhan namas te

jīveta yo mukti-pade sa dāya-bhāk ||2||

||10.14.8||

patitaḥ skhalito bhagnaḥ sandaṣṭas tapta āhataḥ |

harir ity avaśenāha pumān nārhati yātanāḥ ||3||

||6.2.15||

khaṁ vāyum agniṁ salilaṁ mahīṁ ca

jyotīṁṣi sattvāni diśo drumādīn |

sarit-samudrāṁś ca hareḥ śarīraṁ

yat kiṁ ca bhūtaṁ praṇamed ananyaḥ ||4||

||11.2.41||

navamaṁ viracanaṁ samāptam |

--o)0(o--

(10)

### atha daśamaṁ viracanam

yan-nāma-śruti-mātreṇa pumān bhavati nirmalaḥ |

tasya tīrtha-padaḥ kiṁ vā dāsānām avaśiṣyate ||1||

||9.5.16||

tāvad rāgādayaḥ stenāḥ tāvat kārāgṛhaṁ gṛham |

tāvan moho’ṅghri-nigaḍo yāvat kṛṣṇa na te janāḥ ||2||

||10.14.36||

kiṁ citram acyuta tavaitad aśeṣa-bandho

dāseṣv ananya-śaraṇeṣu yad ātma-sāttvam |

yo’rocayat saha mṛgaiḥ svayam īśvarāṇāṁ

śrīmat-kirīṭa-taṭa-pīḍita-pāda-pīṭhaḥ ||3||

||11.29.4||

kāyena vācā manasendriyair vā

buddhyātmanā vānusṛta-svabhāvāt |

karoti yad yat sakalaṁ parasmai

nārāyaṇāyeti samarpayet tat ||4||

||11.2.36||

daśamaṁ viracanaṁ samāptam |

--o)0(o--

(11)

### athaikādaśaṁ viracanam

aho bhāgyam aho bhāgyaṁ nanda-gopa-vrajaukasām |

yan-mitraṁ paramānandaṁ pūrṇaṁ brahma sanātanam ||1||

||10.14.32||

evaṁ manaḥ karma-vaśaṁ prayuṅkte

avidyayātmany upadhīyamāne |

prītir na yāvan mayi vāsudeve

na mucyate deha-yogena tāvat ||2||

||5.5.6||

ekādaśaṁ viracanaṁ samāptam |

--o)0(o--

(12)

### atha dvādaśāṁ viracanam

martyo yadā tyakta-samasta-karmā

niveditātmā vicikīrṣito me |

tadāmṛtatvaṁ pratipadyamāno

mayātma-bhūyāya ca kalpate vai ||1||

||11.29.34||

dharmārtha-kāma iti yo’bhihitas tri-varga

īkṣā trayī naya-damau vividhā ca vārtā |

manye tad etad akhilaṁ nigamasya satyaṁ

svātmārpaṇaṁ sva-suhṛdaḥ paramasya puṁsaḥ ||2||

||7.6.26||

dvādaśāṁ viracanaṁ samāptam |

--o)0(o--

(13)

### atha trayodaśaṁ viracanam

devarṣi-bhūtāpta-nṛṇāṁ pitṝṇāṁ

na kiṅkaro nāyam ṛṇī ca rājan |

sarvātmanā yaḥ śaraṇaṁ śaraṇyaṁ

gato mukundaṁ parihṛtya kartam ||1||

||11.5.41||

kiṁ durāpādanaṁ teṣāṁ puṁsām uddāma-cetasām |

yair āśritas tīrtha-padaś caraṇo vyasanātyayaḥ ||2||

||3.23.42||

śārīrā mānasās tāpā muhur daivika-bhautikāḥ |

ity aṅgopadiśanty eke vismṛtya prāg udāhṛtam ||3||

||10.57.31||

yatra nirviṣṭam araṇaṁ kṛtānto nābhimanyate |

viśvaṁ vidhvaṁsayan vīrya- śaurya-visphūrjita-bhruvā ||4||

||4.24.56||

avismitaṁ taṁ paripūrṇa-kāmaṁ

svenaiva lābhena samaṁ praśāntam |

vinopasarpaty aparaṁ hi bāliśaḥ

śva-lāṅgulenātititarti sindhum ||5||

||6.9.22||

bālasya neha śaraṇaṁ pitarau nṛsiṁha

nārtasya cāgadam udanvati majjato nauḥ |

taptasya tat-pratividhir ya ihāñjaseṣṭas

tāvad vibho tanu-bhṛtāṁ tvad-upekṣitānām ||6||

||7.9.19||

kaḥ paṇḍitas tvad aparaṁ śaraṇaṁ samīyād

bhakta-priyād ṛta-giraḥ suhṛdaḥ kṛta-jñāt |

sarvān dadāti suhṛdo bhajato’bhikāmān

ātmanam apy upacayāpacayau na yasya ||7||

||10.48.26||

aho bakī yaṁ stana-kāla-kūṭaṁ

jighāṁsayāpāyayad apy asādhvī |

lebhe gatiṁ dhātry-ucitāṁ tato’nyaṁ

kaṁ vā dayāluṁ śaraṇaṁ vrajema ||8||

||3.2.23||

tāpa-trayeṇābhihatasya ghore

santapyamānasya bhavādhvanīśa |

paśyāmi nānyac charaṇaṁ tavāṅghri-

dvandvātapatrād amṛtābhivarṣāt ||9||

||11.19.9||

ciram iha vṛjinārtas tapyamāno’nutāpair

avitṛṣa-ṣaḍ-amitro’labdha-śāntiḥ kathañcit |

aśaraṇa-da samupetas tvat-padābjaṁ parātman

abhayam amṛtam aśokaṁ pāhi māpannam īśa ||10||

||10.51.57||

evaṁ śrī-śrī-ramaṇa bhavatā yat samuttejito’haṁ

cāñcalye vā sakala-viṣaye sāra-nirdhāraṇe vā |

ātma-prajñā-vibhava-sadṛśais tatra yatnair mamaitaiḥ

sākaṁ bhaktair agati-sugate tuṣṭim ehi tvam eva ||11||

sādhūnāṁ svata eva sammatir iha syād eva bhakty-arthinām

ālokya grathana-śramaṁ ca viduṣām asmin bhaved ādaraḥ |

ye kecit para-kṛty-upaśruti-parās tān arthaye mat-kṛtiṁ

bhūyo vīkṣya vadantv avadyam iha cet sā vāsanā sthāsyati ||12||

eṣa syām aham alpa-buddhi-vibhavo’py eko’pi ko’pi dhruvaṁ

madhye bhakta-janasya mat-kṛtir iyaṁ na syād avajñāspadam |

kiṁ vidyāḥ śaraghāḥ kim ujjvala-kulāḥ kim pauruṣaṁ kiṁ guṇās

tat kiṁ sundaram ādareṇa rasikair nāpīyate tan madhu ||13||

ity eṣā bahu-yatnataḥ khalu kṛtā śrī-bhakti-ratnāvalī

tat-prītyaiva tathaiva sat-prakaṭitā tat-kānti-mālā mayā |

atra śrīdhara-sattamokti-likhane nyūnādhikaṁ yat tv abhūt

tat kṣantuṁ sudhiyo’rhata svaracanā-lubdhasya me cāpalam ||14||

vārāṇasyāṁ maheśasya sānnidhye hari-mandire |

bhakti-ratnāvalī siddhā sahitā kānti-mālayā ||15||

mahā-yajña-śara-prāṇa-śaśāṅka-gaṇite śake |

phālgune śukla-pakṣasya dvitīyāyāṁ sumaṅgale ||16||

(śaka 1555)

trayodaśāṁ viracanaṁ samāptam |

--o)0(o--